Villy Søvndal (SF), 2000-12-01:
Jeg vil godt starte med at rose hr. Tom Behnke for en meget stor tale, formentlig en af de flotteste taler, hr. Tom Behnke nogen sinde har holdt i Folketinget.
Den bekræfter i hvert fald, at hr. Tom Behnke har forstået forslaget til fulde, og det er jo altid en vigtig forudsætning for en god diskussion.
Det næste, jeg vil pege på, er, at jeg mener også, hr. Tom Behnke har fat i den afgørende pointe, nemlig at hvis det skal lykkes at bringe priserne ned, er det vigtigt, at der er to aftaleparter, der står over for hinanden.
I dag er der jo ingen, der kan forhandle, for den enkelte forælder, der møder en organisation, kan jo lige præcis i den situation ikke gå
Man kan henvende sig og blive betjent, og det bliver man, men der er ikke nogen forhandling om priserne.
Derfor forstår jeg heller ikke helt regeringspartiernes, især Socialdemokratiets synes jeg, meget håndfaste afvisning.
Jeg synes måske, det var automatpiloten, der blev slået lidt til, men o.k., det kan vi måske vende tilbage til under udvalgsarbejdet og kigge lidt nærmere på.
Det er jo altid sådan med nytænkning, at det er let at afvise den med et håndkantslag, det vil jeg advare imod.
Det synes jeg man skal være forsigtig med. Jeg tror, ministeren nævnte, at forslaget ville betyde mere administration og mere usikkerhed.
Det tror jeg ikke.
Jeg tror i virkeligheden, det kan betyde, at vi får langt sikrere rammer for adoption.
Ellers vil jeg sige, at det, der kendetegnede ordførertalerne, var, at man medgav det, der er det afgørende i vores forslag, nemlig for det første at priserne er ved at nå et niveau, som i sig selv giver voldsom social slagside og er afgørende for, hvem der kan adoptere, og hvem der ikke kan.
var enige i, at det er ved at blive for dyrt, og så kan man sige, at hvis forslaget ikke tjener andet formål, er det da i hvert fald udmærket at sætte fokus på det forhold.
Det andet, jeg tror, alle ordførere var enige i, var, at det at adoptere er godt og er en god og etisk anbefalesesværdig måde at stifte familie på.
Jeg synes også, det er meget positivt, at vi har det fælles udgangspunkt.
Fru Eva Kjer Hansen spurgte, hvorfor netop denne model skulle være bedre, og jeg tror, fru Pia Christmas-Møller var optaget af det samme spørgsmål.
Det tror jeg kan blive vigtigt at diskutere under udvalgsarbejdet.
Jeg tror faktisk, at forslaget kan betyde mindre udgifter, fordi vi får den forhandlingssituation, som vi lige præcis ikke har i dag. Dansk Folkeparti var heller ikke afvisende, og det skal jeg også kvittere for. Både hr. Anders Samuelsen og hr. Tom Behnke var dybt optaget af, at SF havde et forslag, hvor man brugte en privat organisation, og jeg tror endda, at for begge parter kom det som en stor aha-oplevelse, altså noget man aldrig havde oplevet før.
Det forstår jeg ikke, og det må skyldes, at man decideret har sovet i timen.
De, som fulgte med, bl.a. da vi lavede den nye servicelov, ved jo, at SF var en af hoveddrivkræfterne bag, at der blev afsat penge til at støtte frivillige sociale organisationer, så jeg forstår ikke, det kommer overraskende.
I vores hoved går der et kolossalt skel mellem private firmaer som ISS og Skanska, og hvad de hedder alle sammen, der driver social virksomhed for at tjene penge, og de private godgørende virksomheder, der gør det for at udøve menneskekærlighed og næstekærlighed og sådan noget.
Den sidste gruppe organisationer vil vi meget gerne støtte, men den første gruppe vil vi helst ikke have ind på det sociale område, så der er slet ikke noget unaturligt i det for dem, der har fulgt med i timen, og jeg er helt overbevist om, at hr. Anders Samuelsen og hr. Benkhe ved det fra nu af. Så skal jeg sige tak til Enhedslisten for den varme støtte, som lunede, og også tak til Kristeligt Folkeparti, der pegede på de mange forældreløse børn i verden.
Jeg har læst Kristeligt Folkepartis forslag, som skal til behandling senere.
Det er jo en kendt sag, at SF ikke ønsker at få brugerbetaling inden for sundhedsvæsenet, og derfor vil vi ikke have den sammenkædning, når der diskuteres adoption.
Så er der kun én vej tilbage, nemlig at sænke priserne, og det er derfor, vi er kommet med dette forslag.
Men jeg forstår også på Kristeligt Folkepartis relativt åbne beslutningsforslag, at Kristeligt Folkeparti netop er meget åben over for den diskussion.
Summa summarum: Tak for den brede støtte.
Jeg tror, vi har brug for at diskutere dette spørgsmål lidt nøjere med regeringen, som jeg synes var kendetegnet ved at have slået automatipiloten lovlig meget til her til morgen.
Men tak for debatten.